Peruntukan tambahan untuk bekalan air
BINTULU: Kerajaan Sarawak sentiasa memastikan setiap rakyat di negeri ini menikmati keperluan asas seperti bekalan air untuk kesejahteraan hidup. Ketua Menteri, Datuk Patinggi Abang Johari Tun Openg berkata, kerajaan telah memberi peruntukan tambahan sebanyak RM4 bilion untuk tujuan itu. “Kerajaan Sarawak memberi peruntukan tambahan kepada Kementerian Utiliti Sarawak untuk melaksanakan projek bekalan air luar bandar di negeri ini,” katanya pada majlis penutupan rasmi Seminar Integriti Kepimpinan Masjid dan Surau Negeri Sarawak bertemakan ‘Integriti Kepimpinan Mencetus Tamadun Ummah’ di Dewan Suarah Bintulu di sini pada petang Jumaat. “Peruntukan ini adalah bagi memenuhi keperluan masyarakat luar bandar supaya turut sama menikmati bekalan air bersih bagi keperluan harian mereka,” katanya. Mengenai seminar tersebut, Abang Johari berharap pentadbiran dan pengurusan masjid dan surau diurus dengan penuh amanah dan berintegriti. “Tanggungjawab dan amanah penting dalam melaksanakan urus tadbir agar dapat dilaksanakan dengan baik dan berkesan sekali gus memberi keadilan kepada masyarakat keseluruhannya,” katanya. Seminar tersebut dihadiri 600 peserta yang terdiri daripada Ahli Jawatankuasa Pengurusan Masjid dan Surau dari Bahagian Bintulu, Miri dan Limbang, NGO Islam dan Ketua Masyarakat dan Ketua Kaum (KMKK). Oleh Ellie Edward 
See author's posts
